Keltakannusruoho

Keltakannusruoho, myös kannusruoho (Linaria vulgaris) on monivuotinen, keltakukkainen kukkakasvi kannusruohojen (Linaria) suvussa.

Ulkonäkö ja koko 

Keltakannusruohon haaraton varsi kasvaa 20–70 senttimetriä korkeaksi. Lehdet ovat kapeita, 2–6 cm pitkiä ja ovat varressa kierteisesti. Kukintona on 10–20 cm pitkä runsaskukkainen terttu. Yksittäiset kukat ovat 2,5–3,3 cm pitkiä ja teriöt ovat keltaiset. Kukissa on myös pitkät kannukset, joista kasvi on saanut nimensäkin. Ulkonäöltään kasvi muistuttaa esimerkiksi leijonankitaa. Se kukkii Suomessa loppukesällä ja alkusyksyllä. Keltakannusruoho voi risteytyä juovakannusruohon (Linaria repens) kanssa.

Elinympäristö 
Keltakannusruoho kasvaa mm. hiekkaisilla merenrannoilla, kallioilla, tienvarsilla, kuivilla joutomailla ja pellonpientareilla. Sitä viljellään myös koristekasvina. Suomessa keltakannusruoho on alkuperäislaji rannikoilla, sisämaassa se on yleinen uustulokaskasvi.

Muuta tietoa 
Keltakannusruohoa ravintonaan käyttäviä perhosia ovat esimerkiksi lounaaniltayökkönen (Acronicta euphorbiae), lattayökkönen (Amphipyra tragopoginis), gammayökkönen (Autographa gamma), kannusruohoyökkönen (Calophasia lunula), varjoyökkönen (Charanyca ferruginea), kannusruohomittari (Eupithecia linariata), harmopikkumittari (Eupithecia satyrata) ja keltajaloyökkönen (Pyrrhia umbra).

Keltakannusruohoa on ennen käytetty rohdoksena mahavaivoihin. Lankoja värjättäessä se antaa harmaanvihreää väriä.

Lähteet

Aiheesta muualla 
 Laji.fi: Keltakannusruoho (Linaria vulgaris)
 Kasviatlas 2020: Keltakannusruohon levinneisyys Suomessa.
 Pinkka, Lajintuntemuksen oppimisympäristö: Keltakannusruoho (Linaria vulgaris)
 Luontoportti: Keltakannusruoho (Linaria vulgaris)
 Den virtuella floran: Gulsporre (Linaria vulgaris) 
 ITIS: Linaria vulgaris 
 United States Department of Agriculture (USDA): Linaria vulgaris 
 Flora of China: Linaria vulgaris 
 Global Biodiversity Information Facility (GBIF): Linaria vulgaris 
 Centre for Agriculture and Biosciences International (CABI): Linaria vulgaris (common toadflax) 

Kannusruohot
Värikasvit